**Πανελλήνια Ομοσπονδία Σωματείων Κλινικοεργαστηριακών Ειδικοτήτων (ΠΟΣΚΕ)**

Χαρ. Τρικούπη 12,Ηλιούπολη Τ.Κ 16346, ΤΗΛ.210-9959181,FAX:210-9916854

**Πανελλήνια Ομοσπονδία Σωματείων Ιδιωτικής Πρωτοβάθμιας Υγείας (ΠΟΣΙΠΥ)**

Πανεπιστημίου 56, Αθήνα, Τ.Κ. 10678, ΤΗΛ 210.3304298

**Πανελλήνιος Σύνδεσμος Ιατρικών Διαγνωστικών Κέντρων (ΠΑΣΙΔΙΚ)**

Πανεπιστημίου 58, Αθήνα, Τ.Κ. 10678, ΤΗΛ 210.3306487

**Πανελλήνια Ένωση Ιδιωτικών Ιατρικών Εταιρειών και Πολυϊατρείων (ΠΑΝΙΔΙ)**  
Τσόχα 15-17, Αθήνα, Τ.Κ. 11521, ΤΗΛ. 2106855949

**Ένωση Ιατρών Ε.Ο.Π.Υ.Υ. (ΕΝ.Ι.-Ε.Ο.Π.Υ.Υ.)**

Πατησίων 210, Αθήνα, Τ.Κ. 10446, ΤΗΛ. 2610639539

**Προς**   
Τον Υπουργό Υγείας, κ. Αθ. Πλεύρη

Αθήνα, 01/07/2022

**Η Πρωτοβάθμια Φροντίδα Υγείας χρειάζεται στήριξη!**

Αξιότιμε κύριε Υπουργέ,

Μετά τη σύσκεψη που πραγματοποιήθηκε μαζί σας την Τρίτη 28/06/2022 και μετά την σύσκεψη της Ολομέλειας του Συντονιστικού Οργάνου φορέων Π.Φ.Υ. η οποία πραγματοποιήθηκε χθες, στην οποία κατατέθηκαν οι προτεινόμενες λύσεις από μέρους σας, **θα θέλαμε να μας ενημερώσετε μέχρι την Πέμπτη 7 Ιουλίου 2022 για το εάν τα κάτωθι που συζητήθηκαν ως μέτρα διάσωσης** των διαγνωστικών εργαστηρίων, των πολυϊατρείων και των κλινικοεργαστηριακών ιατρών από την καταστροφή, **θα προωθηθούν για ψήφιση εντός του Ιουλίου, στο νομοσχέδιο που έχει κατατεθεί από το Υπουργείο Υγείας.**

**Θέματα που έχουν τεθεί για το 2022:**

**1)** Η άμεση έξτρα χρηματοδότηση του προϋπολογισμού των διαγνωστικών εξετάσεων κατά 15 εκατ. ευρώ η οποία θα προέλθει από ενίσχυση του Υπουργείου Οικονομικών,  
**2)** Η οφειλή των claw back του 2021 (το Α' 4μηνο και το 30% claw back από 5ο-12ο/2022) θα ενταχθεί στις 120 δόσεις, που θα επανυπολογιστούν με τη συμπερίληψη και των ποσών claw back για το 2020 και δεν θα αποπληρωθεί σε 12 δόσεις όπως ορίζει το άρθρο 72 του Ν. 4812/2021,  
**3)** Η τεκμηρίωση λόγω COVID-19 ώστε να καλυφθούν ξεχωριστά αυτές οι δαπάνες και  
**4)** Την θεσμοθέτηση διαχειριστικής αμοιβής των παραπεμπτικών όπως έχει νομοθετηθεί κ για τα ιδιωτικά φαρμακεία, καθώς και κόστος δειγματοληψίας.

**Θέματα που έχουν τεθεί για το 2023:**

**1)** Καθορισμός του μέγιστου ποσοστού claw back έως 10% (με προοπτική μηδενισμού του έως το 2025) που θα κληθούν να επιστρέψουν τα διαγνωστικά εργαστήρια, τα πολυϊατρεία και οι κλινικοεργαστηριακοί ιατροί και εισαγωγή της έννοιας της συνυπευθυνότητας του κράτους στην υπέρβαση των δαπανών,  
**2)** Η αποτίμηση της ιατρικής πράξης ως ξεχωριστή αμοιβή,  
**3)** Εξορθολογισμός των διαγνωστικών εξετάσεων,  
**4)** Εξορθολογισμός των συμμετοχών και  
**5)** Επανεξέταση συνταγογραφικών οδηγιών.

Επιπλέον, θέλουμε σε τόνο απελπισίας να υποβάλλουμε ξανά τα αιτήματά μας για τα οποία ενημερωθήκαμε ότι δεν υπάρχει θετική έκβαση και επιμένουμε στην εξεύρεση λύσης :

**Αιτούμαστε :**

**1)** Τη διαγραφή του τεχνητού χρέους των προηγούμενων ετών από rebate και claw back, διότι είναι χρήματα που μας οφείλονται και μας τα ζητάει ο ΕΟΠΥΥ πίσω και  
**2)** Την ελάττωση της προείσπραξης του claw back από τις τρέχουσες πληρωμές μας, ώστε να αυξηθεί η ρευστότητά μας ή το υπολειπόμενο claw back του 2022 όπως αυτό θα διαμορφωθεί μετά την τελική διαμόρφωση του προβλεπόμενου ετήσιου ορίου και των υποβολών μας, να ενταχθεί και αυτό στις 120 δόσεις.

**Τονίζουμε ότι αυτά είναι ζητήματα, των οποίων η θεσμοθέτησή τους εντός Ιουλίου, είναι που θα καθορίσει την επιβίωση ή όχι ενός ολόκληρου κλάδου!  
Επισημαίνουμε ότι μέχρι την Πέμπτη 7 Ιουλίου αναμένουμε την ενημέρωσή σας για το εάν προτίθεστε αυτά που μας υποσχεθήκατε να τα καταθέσετε και προς ψήφιση εντός του μήνα.**  
Ο κλάδος μας βρίσκεται σε καθεστώς χρεοκοπίας. Η πίεση που μας ασκείται για κινητοποιήσεις είναι τεράστια. Το σύνολο του ιατρικού κόσμου και των ιατρικών εταιρειών έχουν τη δίκαιη πεποίθηση ότι ο χρόνος τελειώνει.   
**Έχοντας καλή πρόθεση απέναντι στις δεσμεύσεις και στις προθέσεις σας, έχουμε πολλάκις αποφύγει το δρόμο των κινητοποιήσεων, διαφαίνεται όμως ότι ο προγραμματισμός άμεσων κινητοποιήσεων θα αποτελέσει μονόδρομο εάν δεν έχουμε απτά αποτελέσματα στην επίλυση των προβλημάτων μας.**

Ο ΠΡΟΕΔΡΟΣ ΠΟΣΚΕ                      Ο ΠΡΟΕΔΡΟΣ ΠΟΣΙΠΥ  
Φ.Ν.ΠΑΤΣΟΥΡΑΚΟΣ                          Θ.ΧΑΤΖΗΠΑΝΑΓΙΩΤΟΥ

Ο ΠΡΟΕΔΡΟΣ ΠΑΣΙΔΙΚ                     Ο ΠΡΟΕΔΡΟΣ ΠΑΝΙΔΙ   
Ι.ΚΑΡΑΜΗΝΑΣ                                   Δ. ΦΑΣΙΤΣΑΣ

Η ΠΡΟΕΔΡΟΣ ΕΝΙ-ΕΟΠΥΥ  
Α. ΜΑΣΤΟΡΑΚΟΥ